กรณ์เด้งแผนคุมฟินันซ่า
&nbsp;หวั่นทุบภาพรวมธุรกิจประกันสั่งคปภ.อุ้มหาทางออกใหม่
20 ส.ค. 2554

หวั่นทุบภาพรวมธุรกิจประกันสั่งคปภ.อุ้มหาทางออกใหม่
โพสต์ทูเดย์ — “กรณ์” เมินเซ็นแผนควบคุมกิจการฟินันซ่าประกันชีวิต หวั่นกระทบภาพรวมธุรกิจ
แหล่งข่าวจากกระทรวงการ คลัง เปิดเผยว่า นายกรณ์จาติกวณิช รมว.คลัง ยังไม่ลงนามแต่งตั้งคณะกรรมการควบคุมกิจการ บริษัท ฟินันซ่า ประกันชีวิต ตามที่คณะกรรมการกำกับและส่งเสริมการประกอบธุรกิจประกันภัย (คปภ.) เสนอขึ้นมา เพราะต้องการให้ คปภ. กลับไปศึกษาว่ายังมีแนวทางแก้ไขปัญหาอื่นหรือไม่ เนื่องจากเกรงว่าหากใช้วิธีเข้าไปควบคุมกิจการอาจส่งผลกระทบกับบริษัท ฟินันซ่า ประกันชีวิต อย่างมาก และขยายไปถึงธุรกิจประกันภัยโดยรวมอีกด้วย แม้ทาง คปภ. จะยืนยันว่าจะไม่ส่งผลกระทบต่อผู้เอาประกันก็ตาม
อย่างไรก็ตามก่อนหน้านี้ นายพฤฒิชัย ดำรงรัตน์ รมช.คลัง ที่กำกับดูแล คปภ. ออกมาเปิดเผยว่า ได้เสนอให้ให้นายกรณ์ ลงนามตั้งคณะกรรมการควบคุมกิจการบริษัทฟินันซ่า ประกันชีวิต จำนวน 8 คน ซึ่ง น.ส.สุภา ปิยะจิตติ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เป็นประธาน และกรรมการ คปภ. บางรายร่วมเป็นกรรมการ เพราะบริษัท ฟินันซ่า ประกันชีวิต ไม่สามารถเพิ่มทุนได้ตามเส้นตายที่กำหนดไว้ 
แหล่งข่าวจาก คปภ. เปิดเผยว่า ทาง คปภ. คงต้องรอดูเหตุผลและคำสั่งของ รมว.คลัง ก่อนว่าจะให้ คปภ. ดำเนินการอย่างไรต่อไป หลังจากที่ รมว.คลัง ยังไม่ยอมลงนามตามเรื่องที่ คปภ. เสนอในการควบคุมกิจการบริษัท ฟินันซ่า ประกันชีวิต แต่หลังจากที่มีข่าวออกไปทั่วโลกว่าบริษัทฟินันซ่า ประกันชีวิต มีปัญหาด้านการเงิน ทาง คปภ. ได้รับทราบว่าขณะนี้ได้มีนักลงทุนต่างชาติกำลังเจรจากับผู้ถือหุ้นบริษัท ฟินันซ่า ประกันชีวิต อยู่ เพื่อต้องการเข้ามาถือหุ้นในบริษัท เพราะทราบว่าธุรกิจประกันชีวิตในไทยยังมีอัตราเติบโตที่สูง สามารถสร้างผลกำไรได้ดี และประเทศไทยเองก็ไม่เปิดให้ใบอนุญาตรายใหม่กับธุรกิจประกันอีกแล้ว อย่างไรก็ตาม หากนักลงทุนต่างชาติต้องการเข้ามาถือหุ้นในบริษัทเกิน 49% ก็สามารถแสดงเหตุผลและชี้ให้เห็นถึงความจำเป็น เพื่อยื่นเรื่องเสนอขออนุมัติไปยัง รมว.คลังได้
แหล่งข่าวจากบริษัท ฟินันซ่า ประกันชีวิต เปิดเผยว่า การตัดสินใจของ รมว.คลัง เป็นเรื่องที่ถูกแล้ว เพราะอยู่ดีๆ จะให้ภาครัฐมารับภาระในบริษัทเอกชนคงเป็นเรื่องที่ไม่ถูกต้อง ซึ่งเรื่องการแปลงทรัพย์สินมาเป็นทุนนั้นก็เท่ากับเป็นการชำระหนี้ได้ตามกฎหมายแพ่ง แต่เมื่อทาง คปภ. ยังไม่ยอมรับและเห็นไม่ตรงกันก็คงต้องมีการพิจารณาในขั้นตอนกฎหมายต่อไป 
อย่างไรก็ตาม หากมีนักลงทุนรายใดสนใจเข้ามาถือหุ้นบริษัทก็พร้อมเจรจาทุกราย ซึ่งจากโครงสร้างผู้ถือหุ้นของบริษัทในปัจจุบันที่มีผู้ถือหุ้นอยู่ไม่มากนัก การจะเข้ามาถือหุ้นได้ 100% ก็เป็นเรื่องง่ายกว่าเข้าไปถือหุ้นในบริษัทอื่น เพียงแต่กระทรวงการคลังต้องอนุมัติเท่านั้น ซึ่งที่ผ่านมาบริษัทก็พยายามหานักลงทุนรายใหม่ให้เข้ามาถือหุ้นตลอด แต่จากสถานการณ์ทางการเมืองไทยทำให้นักลงทุนยังไม่กล้าเข้ามา